Title: ข้อกำหนด ฉบับที่ 13 (พ.ศ. 2505) ออกตามความในพระราชบัญญัติจัดระเบียบกิจการแพปลา พ.ศ. 2496 ว่าด้วยระเบียบและเงื่อนไขที่ผู้ประกอบกิจการแพปลาในสะพานปลาต้องปฏิบัติ

ข้อกำหนด

ข้อกำหนด
ฉบับที่
๑๓ (พ.ศ.๒๕๐๕)
ออกตามความในพระราชบัญญัติจัดระเบียบกิจการแพปลา
พ.ศ.๒๔๙๖
ว่าด้วยระเบียบและเงื่อนไขที่ผู้ประกอบกิจการแพปลา
ในสะพานปลาต้องปฏิบัติ

อาศัยอำนาจตามความในมาตรา ๓๑ (๑)
แห่งพระราชบัญญัติจัดระเบียบกิจการแพปลา พ.ศ.๒๔๙๖ และโดยอนุมัติรัฐมนตรีว่าการกระทรวงเกษตร
อธิบดีกรมประมงออกข้อกำหนดไว้ ดังต่อไปนี้

ข้อ ๑
 ห้ามมิให้ผู้ประกอบกิจการแพปลาหักเงินค่าบริการหรือเงินมัดจำ
หรือเงินใด ๆ
ในทำนองเดียวกันจากเงินค่าจำหน่ายสินค้าสัตว์น้ำของเจ้าของสินค้าสัตว์น้ำที่ตนรับเป็นตัวแทน
เว้นแต่เงินที่คิดหักตามข้อ ๒

ข้อ ๒
 ผู้ประกอบกิจการแพปลาต้องส่งใบแจ้งการจำหน่ายสินค้าสัตว์น้ำให้เจ้าของสินค้าสัตว์น้ำทราบภายใน
๒๔ ชั่วโมง นับแต่เวลาขายทอดตลาดทุกครั้ง
ใบแจ้งการจำหน่ายสินค้าสัตว์น้ำนั้น
จะต้องมีรายการอย่างน้อย ดังต่อไปนี้
       (๑)
ระบุจำนวนน้ำหนักสินค้าสัตว์น้ำแต่ละชนิดที่ขายทอดตลาดเป็นกิโลกรัม
       (๒)
ระบุจำนวนเงินที่ขายทอดตลาดสินค้าสัตว์น้ำแต่ละชนิดได้
       (๓)
ระบุจำนวนเงินที่หักเป็นค่าขนส่งในสะพานปลา
       (๔)
ระบุจำนวนเงินที่หักเป็นค่านายหน้าในการจำหน่ายสินค้าสัตว์น้ำ
       (๕) ระบุรายการและจำนวนเงินที่หักชำระหนี้สินที่เจ้าของสินค้าสัตว์น้ำจะต้องชำระให้ผู้ประกอบกิจการแพปลา
       (๖)
ระบุจำนวนเงินสุทธิค่าขายสินค้าสัตว์น้ำที่จะจ่ายให้เจ้าของสินค้าสัตว์น้ำ

ข้อ ๓
ผู้ประกอบกิจการแพปลาต้องส่งสำเนาใบแจ้งการจำหน่ายสินค้าสัตว์น้ำตามข้อ ๒
ให้องค์การสะพานปลาภายในวันถัดจากวันขายทอดตลาด

ข้อ ๔
ผู้ประกอบกิจการแพปลาต้องชำระเงินสุทธิค่าจำหน่ายสินค้าสัตว์น้ำให้เจ้าของสินค้าสัตว์น้ำภายใน
๒๔ ชั่วโมง นับแต่เวลาที่เจ้าของสินค้าสัตว์น้ำแจ้งขอรับเงินดังกล่าว

ข้อ ๕[๑]
ให้ใช้ข้อกำหนดนี้ตั้งแต่วันถัดจากวันประกาศในราชกิจจานุเบกษาเป็นต้นไป
ให้ไว้
ณ วันที่ ๑๗ สิงหาคม พ.ศ.๒๕๐๕
สันต์
บัณฑุกุล
รองอธิบดี
รักษาราชการแทน
อธิบดีกรมประมง

นันทพล/ปรับปรุง
๒๘
ธันวาคม ๒๕๔๙

[๑] ราชกิจจานุเบกษา
เล่ม ๗๙/ตอนที่ ๘๑/หน้า ๙๖๘/๔ กันยายน ๒๕๐๕